Diari Oficial de la Generalitat Valenciana


Sumari del DOGV 5523, del 30-05-2007 (2007/6859)

ORDRE de 26 d'abril del 2007, de la Conselleria de Territori i Habitatge, per la qual es regula la inserció en internet pels ajuntaments, d'informació urbanística relativa al procediment de formulació i aprovació de programes per al desenvolupament d'actuacions integrades i projectes de reparcel·lació.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/2007/04/26/(3)/dof/vci/html**

### Dades del document

Número de DOGV
:   5523

Data del DOGV
:   30-05-2007

Secció del DOGV
:   I. DISPOSICIONS GENERALS

Número del document
:   2007/6859


Data del document
:   26-04-2007

Organisme emissor
:   Conselleria de Territori i Habitatge

Tipus de document
:   Ordre

Anàlisi jurídica

 Descriptors 

:   * legislació
    * administració local
    * comunicació de dades
    * telecomunicació
    * pla d'urbanisme

ORDRE de 26 d'abril del 2007, de la Conselleria de Territori i Habitatge, per la qual es regula la inserció en internet pels ajuntaments, d'informació urbanística relativa al procediment de formulació i aprovació de programes per al desenvolupament d'actuacions integrades i projectes de reparcel·lació. [2007/6859]  
La Generalitat, a través del nou marc normatiu fixat amb la Llei 4/2004, d'ordenació del territori i protecció del paisatge, Llei 10/2004, del sòl no urbanitzable, Llei 16/2005, urbanística valenciana, Decret 67/2006, del Consell de la Generalitat, pel qual s'aprova el Reglament d'ordenació i gestió territorial i urbanística, i Decret 120/2006, d'11 d'agost, del Consell, pel qual s'aprova el Reglament del paisatge de la Comunitat Valenciana s'ha establit una regulació detallada dels registres administratius als quals pot tindre accés qualsevol persona, que introduïx com a novetat l'obligació general de fer accessible el contingut de la informació de plans i programes, i projectes de reparcel·lació, en tramitació o aprovats, per mitjà d'internet.   
Així, la disposició addicional setena de la Llei 16/2005, urbanística valenciana, establix l'obligació d'incloure per internet, a través de les pàgines de què disposa el Diari Oficial de la Comunitat Valenciana de forma lliure i gratuïta, els tràmits d'informació pública relatius a la tramitació de programes per al desenvolupament d'actuacions integrades.  
A través de la nova redacció donada a l'article 560, mitjançant el Decret 36/2007, de 13 d'abril, que modifica el Decret 67/2006, de 19 de maig, del Consell de la Generalitat, pel qual s'aprova el Reglament d'ordenació i gestió territorial i urbanística, es regula l'accés a la informació per mitjà d'internet, imposant l'obligació a tots els ajuntaments de posar en funcionament i gestionar amb la deguda diligència una pàgina web, en la qual els ciutadans puguen tindre accés a tota la informació que ha de figurar en el Registre Municipal d'Urbanisme, derogant per a això expressament la disposició transitòria novena del Decret 67/2006, de 19 de maig.  
Aquesta obligació correspon als ajuntaments, els quals han d'establir com a vies de participació dels ciutadans, a més dels tràmits d'informació pública, la inserció de la documentació necessària que acompanya els programes d'actuació integrada i els projectes de reparcel·lació en la pàgina web de la seua corporació perquè els ciutadans ho sàpiguen, llevat que aquest no tinga pàgina web, i en aquest cas la Generalitat, a través de la conselleria competent en matèria de territori, facilitarà, per mitjà de la pàgina web d'aquesta, el suport per a inserir la referida documentació dels programes d'actuació integrada perquè es conega en els terminis prescrits.   
Les dades que s'inserisquen en la pàgina web corresponent han de garantir i protegir el tractament de les dades personals, les llibertats públiques i els drets fonamentals de les persones físiques, i especialment del seu honor i intimitat personal i familiar, tal com establix la Llei 15/1999, de 13 de desembre, de protecció de dades de caràcter personal.  
Per raó d'això, i a l'empara del que establix la disposició final primera del Reglament d'ordenació i gestió territorial i urbanística, aprovat pel Decret 67/2006, de 19 de maig, una vegada acomplits els tràmits procedimentals previstos en la Llei 5/1983, de 30 de desembre, del Consell,  
ORDENE  
CAPÍTOL I  
Objecte, objectius i àmbit d'aplicació  
Article 1. Objecte   
La present ordre té com a objecte el desenvolupament del que disposa el Decret 67/2006, del Consell de la Generalitat, pel qual s'aprova el Reglament d'ordenació i gestió territorial i urbanística, modificat per Decret 36/2007, de 13 d'abril, en relació a l'accés a la informació i la participació ciutadana en el procediment de formulació i aprovació de programes per al desenvolupament d'actuacions integrades i projectes de reparcel·lació.  
Article 2. Objectius   
1. Són objectius d'aquesta ordre  
a) Regular la publicitat en la formulació, tramitació i aprovació dels programes per al desenvolupament d'actuacions integrades i projectes de reparcel·lació.  
b) Regular el deure d'informació previst en l'article 6 de la Llei 16/2005, de 30 de desembre, de la Generalitat, urbanística valenciana i els articles 552 i següents del Decret 67/2006, del Consell de la Generalitat, pel qual s'aprova el Reglament d'ordenació i gestió territorial i urbanística, modificat pel Decret 36/2007, de 13 d'abril.  
c) Fomentar el compliment dels principis de responsabilitat, transparència i participació ciutadana.  
d) Regular l'obligació dels ajuntaments d'inserir la informació urbanística en internet, en la seua pròpia pàgina web o en la de la Generalitat, tal com determina l'article 560 segons la redacció que dóna el Decret 36/2007, de 13 d'abril, del Consell, que modifica el Decret 67/2006, de 19 de maig del Consell, del Reglament d'ordenació i gestió territorial i urbanística als ajuntaments,  
2. Les administracions públiques implicades realitzaran la consecució dels citats objectius d'acord amb els principis de cooperació i col·laboració interadministrativa, com també amb els criteris d'eficiència i servei al ciutadà.   
Article 3. Àmbit d'aplicació   
L'àmbit d'aplicació de la present ordre és la totalitat del territori de la Comunitat Valenciana, i s'aplica als procediments de formulació i aprovació de programes per al desenvolupament d'actuacions integrades i projectes de reparcel·lació.  
CAPÍTOL II  
Disposicions generals  
Article 4. Accions en matèria d'informació pública i participació ciutadana  
Els ajuntaments implementaran la informació pública i la participació ciutadana per mitjà de les accions regulades en la present ordre, augmentant la transparència i la publicitat de les actuacions administratives en els procediments de formulació i aprovació de programes per al desenvolupament d'actuacions integrades i projectes de reparcel·lació.   
Article 5. Accés públic a la informació  
1. Les administracions públiques implicades garantiran que, en els procediments urbanístics, es done ple compliment al que disposa l'article 6 de la Llei urbanística valenciana, article 558 i següents del Decret 67/2006, de 19 de maig, del Consell, pel qual s'aprova el Reglament d'ordenació i gestió territorial i urbanística, modificat pel Decret 36/2007, de 13 d'abril i, concordants de la Llei 30/1992, de 26 de novembre, de règim jurídic de les administracions públiques i del procediment administratiu comú.   
2. Per a facilitar el compliment del que disposa l'apartat anterior els ajuntaments disposaran d'una pàgina web en què inseriran la informació urbanística relativa a la formulació i l'aprovació de programes per al desenvolupament d'actuacions integrades i projectes de reparcel·lació que puguen ser d'interés al ciutadà per a l'exercici dels seus drets. Si no n'hi ha, la Generalitat, a través de la conselleria competent en matèria de territori posarà a disposició dels municipis una pàgina web a fi de complir l'anteriorment establit.  
3. Les dades que se sotmeten a informació pública han de garantir i protegir, el tractament de les dades personals, les llibertats públiques i els drets fonamentals de les persones físiques, i especialment del seu honor i intimitat personal i familiar, tal com establix la Llei 15/1999, de 13 de desembre, de protecció de dades de caràcter personal.  
Article 6. Comunicació  
1. Els ajuntaments que disposen de pàgina web pròpia han de comunicar-ho a la conselleria competent en matèria de territori, en un termini de vint dies des de l'entrada en vigor de la present ordre, indicant l'adreça URL on inseriran la informació.  
2. Els ajuntaments que no hagen creat la seua pròpia pàgina web han d'inserir les dades a què es referix la present ordre en la pàgina web de la Generalitat, que estarà operativa l'endemà de l'entrada en vigor de la present ordre.  
Article 7. Bases particulars  
En les bases particulars que s'aproven per a actuacions integrades s'establirà l'obligació, per als aspirants a urbanitzador, de presentar les seues propostes i documentació annexa necessària en suport informàtic en format pdf, estructurat de la mateixa manera i amb el mateix contingut que en la pàgina web de la Generalitat.  
Article 8. Competència  
1. És competència de l'alcalde fer complir el procediment d'inserció en internet que regula la present ordre.  
2. A fi de complir el que disposa la present ordre, la conselleria competent en matèria de territori prestarà assistència tècnica als municipis de menys de 1.000 habitants.  
CAPÍTOL III  
Inserció de la documentació relativa   
als programes d'actuació integrada  
Article 9. Inici  
1. Després que el ple adopte l'acord d'inici del procediment del programa d'actuació integrada, l'alcalde, en el termini de cinc dies, inserirà en la pàgina web del municipi o, si és el cas, en la pàgina web de la Generalitat, juntament amb una còpia de les bases particulars, en les quals conste la data d'enviament per a la publicació, amb la referència a la data de publicació de les bases generals.   
2. En el mateix termini, l'alcalde inserirà en la pàgina web corresponent, l'anunci de concurs publicat en el Diari Oficial de la Comunitat Valenciana, el text del qual ha de mostrar la data d'enviament de l'anunci de programació al Diari Oficial de la Unió Europea i en un diari no oficial corresponent.  
3. Tot això ha de ser inserit d'acord amb l'estructura i el contingut que s'establix en el Manual d'usuari de la pàgina web de la Generalitat.  
Article 10. Inserció de proposicions de programa presentades durant la fase de concurs  
1. Cada proposició de programa presentada serà inserida en la pàgina web corresponent, en el termini de cinc dies des de la seua aportació, sempre que aquesta siga posterior a l'adopció de l'acord d'inici del procediment.  
2. Han d'inserir-se, d'acord amb el contingut previst en la pàgina web de la Generalitat, els documents que integren la proposicions de programa, de manera que el nom de cada arxiu en format pdf mostre el seu contingut, identificant l'actuació de què es tracte, sota el títol: proposició de programa.   
Article 11. Inserció de resolució d'alcaldia sobre puntuació d'alternatives tècniques  
1. En el termini de cinc dies des de la resolució d'alcaldia per la qual es determinen les alternatives tècniques que han rebut una puntuació superior a la mínima fixada per les bases particulars, s'ha d'inserir en la pàgina web corresponent, seguint les pautes fixades en el Manual d'usuari de la pàgina web de la Generalitat.   
2. La inserció ha de realitzar-se davall el títol: Resolució de puntuació AT, seguit del nom de l'actuació.  
Article 12. Remissió de l'acta d'obertura de les proposicions juridicoeconòmiques  
1. L'alcalde de l'ajuntament, en el termini de cinc dies des de l'obertura de les proposicions juridicoeconòmiques presentades, inserirà l'acta estesa de l'acte d'obertura en la pàgina web corresponent.  
2. La inserció en la pàgina web ha de realitzar-se davall el títol: Acta obertura PJE, seguit del nom de l'actuació, d'acord amb l'estructura i el contingut que establix el Manual d'usuari de la pàgina web de la Generalitat.  
Article 13. Inserció de l'acord plenari d'adjudicació i aprovació del programa d'actuació integrada  
1. L'alcalde de l'ajuntament, en el termini de cinc dies des de l'adopció de l'acord d'adjudicació del programa d'actuació integrada pel ple de l'ajuntament, l'inserirà en la pàgina web corresponent, juntament amb una còpia del programa.   
2. La remissió ha de realitzar-se davall el títol: Acord adjudicació PAI, seguit del nom de l'actuació, d'acord amb l'estructura i el contingut que establix el Manual d'usuari de la pàgina web de la Generalitat.  
En el cas que el programa estiga acompanyat d'instrument de planejament d'aprovació definitiva autonòmica, l'acord d'adjudicació del programa s'inserirà en la pàgina web corresponent, de conformitat amb el que establixen els punts 1 i 2 del present article.   
L'instrument de planejament que acompanya el programa, l'inserirà l'ajuntament en el termini de cinc dies en la pàgina web corresponent, comptadors des de la notificació a aquest de l'aprovació definitiva per la conselleria competent en matèria de territori.   
Article 14. Inserció de la publicació oficial de l'acord plenari d'adjudicació i aprovació del programa d'actuació integrada  
1. L'alcalde de l'ajuntament, en el termini de cinc dies des de la publicació oficial de l'acord plenari d'adjudicació i aprovació del programa d'actuació integrada, l'inserirà en la pàgina web corresponent.   
2. La remissió ha de realitzar-se sota el títol: Publicació acord aprovació PAI, seguit del nom de l'actuació, d'acord amb l'estructura i el contingut que establix el Manual d'usuari de la pàgina web de la Generalitat.  
CAPÍTOL IV  
Inserció de la documentació relativa   
als projectes de reparcel·lació  
Article 15. Inici i informació pública  
1. L'alcalde de l'ajuntament, en el termini de cinc dies des de l'adopció de l'acord municipal pel qual se sotmet a informació pública el projecte de reparcel·lació, inserirà en la pàgina web corresponent, juntament amb una còpia del projecte, d'acord amb l'estructura i el contingut que establix el Manual d'usuari de la pàgina web de la Generalitat  
2. En el mateix termini, l'alcalde de l'ajuntament, inserirà en la pàgina web corresponent, l'anunci d'informació pública del projecte de reparcel·lació inserit en el Diari Oficial de la Comunitat Valenciana.   
Article 16. Inserció d'acord d'aprovació definitiva del projecte de reparcel·lació  
L'alcalde de l'ajuntament, en el termini de cinc dies des de l'adopció de l'acord municipal pel qual s'aprova definitivament el projecte de reparcel·lació, inserirà en la pàgina web corresponent, juntament amb una còpia del projecte, d'acord amb l'estructura i el contingut que s'establix en el Manual d'usuari de la pàgina web de la Generalitat.  
Article 17. Inserció de la publicació oficial de l'acord d'aprovació definitiva del projecte de reparcel·lació  
1. L'alcalde de l'ajuntament, en el termini de cinc dies des de la publicació oficial de l'acord d'aprovació definitiva del projecte de reparcel·lació, l'inserirà en la pàgina web corresponent, juntament amb una còpia del projecte.   
2. La remissió ha de realitzar-se davall el títol: Publicació acord aprovació PR, seguit del nom de l'actuació, d'acord amb l'estructura i contingut que s'establix en el Manual d'usuari de la pàgina web de la Generalitat.  
CAPÍTOL V   
Vigilància i responsabilitat  
Article 18. Vigilància  
1. La vigilància del compliment de les atribucions de la present ordre correspon a la conselleria competent en matèria de territori, que pot demanar informació i efectuar les comprovacions que considere necessàries per a verificar aquest compliment.  
Article 19. Responsabilitat  
Quan el procediment d'inserció d'informació a què es referix la present ordre no siga observat per les entitats municipals, la conselleria competent en matèria de territori requerirà l'alcalde de l'ajuntament, perquè en el termini de deu dies, acomplisca el procediment.   
DISPOSICIÓ ADDICIONAL PRIMERA  
La pàgina web de la Generalitat, incorpora un manual d'usuari amb les instruccions necessàries de naturalesa informàtica i l'estructura i contingut als quals ha d'adaptar-se la informació. Els ajuntaments que disposen de pàgina web pròpia han d'adaptar-la a l'estructura i el contingut establit en el referit manual d'usuari.  
DISPOSICIÓ ADDICIONAL SEGONA  
La present ordre ha de garantir i protegir, el tractament de les dades personals, les llibertats públiques i els drets fonamentals de les persones físiques, i especialment del seu honor i intimitat personal i familiar, tal com recull la Llei 15/1999, de 13 de desembre, de protecció de dades de caràcter personal.  
DISPOSICIÓ TRANSITÒRIA  
La present ordre s'aplicarà als procediments de programació i reparcel·lació que s'inicien a partir de la data d'entrada en vigor d'aquesta.  
DISPOSICIÓ FINAL ÚNICA  
La present ordre entrarà en vigor l'endemà de la publicació en el Diari Oficial de la Comunitat Valenciana.   
València, 26 d'abril de 2007  
El conseller de Territori i Habitatge,  
Esteban González Pons


Còpia Permalink ELI